Veiledning hjemmeeksamen JUR-2502 3. avdeling Master

Oppgavetekst: 
Virkningene av at det åpnes konkurs hos debitor. Det skal i særlig 


grad gjøres rede for virkningene for debitor og kreditorene, men 


det skal i tillegg gis en oversikt over de regler boet kan påberope 


seg for å få mest mulig dekning til kreditor fellesskapet. 

1
INNLEDNING

Oppgaven kan langt på vei disponeres slik det står i teksten. Kandidatene kan følgelig gå temmelig ”rett på sak”. Noen lang innledning med definering av begreper mv er ikke nødvendig. 

Det er imidlertid mange måter å besvare og å disponere oppgaven på. Her som ellers bør kandidatene stå fritt. Avgjørende blir som alltid om det som kommer er fornuftig og i tilstrekkelig relatert til oppgaveteksten/oppgavens tema. 

Denne veiledningen er skrevet før jeg har sett noen besvarelser, men etter det jeg kan se burde det ikke reises avgrensningsproblemer. Oppgavens ordlyd avgrenser naturlig mot behandling av vilkårene for konkurs, men det er trolig fornuftig å si noe innledningsvis om hvordan det åpnes konkurs hos debitor, hvem som kan begjære konkurs mv. Dette burde være kjent stoff for sensorkorpset, og jeg går ikke videre inn på dette her.  

I en innledning kan det kanskje også være på sin plass å si litt generelt om de hensyn som ligger til grunn for utformingen av de reglene oppgavens tema gjelder. Kandidatene bør få frem at reglene er utformet til dels under hensyntagen til debitors interesser. Det mest sentrale er imidlertid hensynet til kreditorene/kreditorfellesskapet. Formålet med konkurs er som kjent å avvikle debitors virksomhet og sikre mest mulig til dekning for kreditorene. Til en viss grad kan en også si at hensynet til utenforstående tredjemenn har spilt en viss rolle for utformingen av noen av de relevante regler som hører med under oppgavens tema. 

Den gode kandidat vil kanskje innledningsvis trekke noen linjer til de tilsvarende reglene for gjeldsforhandling. Dette kan meget vel også gjøres underveis. Det bør dog presiseres at en slik sammenligning ikke er nødvendig for å få topp karaktermessig uttelling på oppgaven her. Men et pluss vil det kunne være. Generelt gjelder at virkningene av at det åpnes konkurs innebærer en skjerpelse av virkningene i forhold til gjeldsforhandlingene, hvilket er naturlig sett på bakgrunn av at formålet med gjeldsforhandlinger er et ganske annet enn for konkurs.

når virkningene av at det åpnes konkurs inntrer
 

Det følger av kkl § 74 jf deknl § 1-4 tredje ledd at konkurs anses åpnet på det tidspunkt da kjennelsen om åpning av konkurs ble avsagt. Fra dette tidspunkt inntrer de virkningene som denne oppgaven gjelder. 

Hvis tingretten åpner konkurs, er det avsigelsen av dennes kjennelse som er avgjørende. Et mulig kjæremål har ikke oppsettende virkning, jf kkl § 72 annet ledd annet punktum. Hvis konkurs derimot først blir åpnet av lagmannsretten, etter kjæremål over tingrettens avgjørelse om ikke å ville åpne konkurs, er det tidspunktet for lagmannsrettens kjennelse som er avgjørende.

I begge tilfeller er det i loven krav om at tidspunktet for avsigelsen av kjennelsen noteres i rettsboken, jf kkl § 72 første ledd annet punktum. Det er klokkeslettet og ikke bare dagen for avsigelsen av kjennelsen som er avgjørende. 

I noen tilfeller kan virkningene av at det åpnes konkurs inntre allerede før konkursåpningskjennelsen er avsagt. Tingretten kan ex officio eller etter anmodning fra en kreditor bestemme at debitors rådighet over sine eiendeler i tidsrommet fra konkurs er begjært til det er avsagt konkursåpningskjennelse, skal oppheves, jf kkl § 75. Dette på grunn av risikoen for at debitor misbruke sin rett til å råde over sine midler frem til konkursåpningskjennelse er avsagt.

3
FRISTDAGEN

Et annet relevant tidspunkt i relasjon til oppgavens tema er den såkalte fristdagen, jf deknl § 1-2. I et tilfelle hvor det kun foreligger en enkelt konkursbegjæring, og det heller ikke har vært noen forutgående gjeldsforhandling, er fristdagen den dag da konkursbegjæringen kom inn til tingretten, jf deknl § 1-2 første ledd.

Fristdagen er først og fremst relevant i forbindelse med regler som gir konkursen en viss tilbakevirkende kraft. Det at en disposisjon er foretatt i et nærmere angitt tidsrom regnet bakover fra fristdagen, får i mange tilfeller positive eller negative konsekvenser for kreditorer eller tredjemenn.    

”PROSESSUELLE” VIRKNINGER AV AT DET ÅPNES KONKURS HOS DEBITOR

Når tingretten har avsagt kjennelse om åpning av konkurs, skal den straks oppnevne en midlertidig bestyrer av boet. I spesielle tilfeller kan den også oppnevne revisor og et midlertidig kreditorutvalg, jf kkl § 77. Tingretten skal videre uten opphold utferdige en kunngjøring om konkursåpningen, jf kkl § 78 første ledd. Kunngjøringen skal offentliggjøres, jf kkl §§ 78 og 79, jf §§ 35 og 36. 

Konkursåpningen skal kunngjøres selv om tingrettens avgjørelse er eller ventelig vil bli påkjært, og selv om det er rimelige utsikter til at kjæremålet vil føre frem. 

Etter at kreditorene på første skiftesamling har fått anledning til å uttale seg om spørsmålet, oppnevner tingretten den endelige bobestyreren. I praksis vil det veldig ofte være den midlertidige som oppnevnes. Bostyreren er det viktigste av boets organer. Bostyreren skal være den drivende kraft når det gjelder forvaltningen og avviklingen av boet, og han representerer boet uttad. 

Boets øverste organ er ikke bostyreren men derimot skiftesamlingen, som er et alminnelig kreditormøte under ledelse av tingretten. De beslutninger som skiftesamlingen treffer er bindende for de øvrige bo-organene (bobestyrer, revisor mv), med mindre tingretten opphever eller omgjør dem, jf kkl §§ 98 og 99.

Kreditorene kan også gjøre seg gjeldende gjennom et kreditorutvalg, jf kkl § 83 og 84. Kreditorutvalget skal ivareta de samme interesser som bobestyreren, og skal sammen med ham treffe avgjørelse i alle spørsmål av vesentlig betydning, jf kkl § 88 jf § 85 annet ledd.

Etter mitt syn er det sentralt i oppgaven å gjøre rede for noen av de nevnte mer ”prosessuelle” virkningene av at det åpnes konkurs hos debitor. Det er imidlertid fullt mulig å få god uttelling også uten å ha med særlig mye om dette. Hvorvidt det kan skje beror imidlertid på hvor godt det øvrige som skrives er.   

KONKURSÅPNINGENS BETYDNING/VIRKNING FOR DEBITORS VIRKSOMHET  

Formålet med en konkurs er å avvikle debitors virksomhet på en måte som gir best mulig dekning til kreditorfellesskapet. Vanligvis skjer dette ved at virksomheten innstilles og at alt av verdi realiseres for å tjene til dekning for kreditorene. 

Boet har imidlertid adgang til, for egen regning og risiko, å drive den virksomhet debitor drev videre. Etter reglene i dekningsloven kapittel 7 har boet adgang til å tre inn i de kontrakter debitor hadde adgang til. For enkelte kontrakters del er det videre slik at boet anses å ha trådt inn med mindre de eksplisitt har sagt det motsatte. 

Formålet med boets videre drift av debitors virksomhet vil naturligvis være å på den måten søke å få mer til dekning for kreditorfellesskapet enn de ville fått om de hadde unnlatt å drive videre. På et eller annet tidspunkt vil imidlertid boets virksomhet naturlig stoppe opp. 

Det er med andre ord ikke gitt at en konkurs, i alle fall umiddelbart, vil lede til at den virksomhet debitor drev, innstilles og/eller avvikles. Etter mitt syn hører også disse reglene naturlig med i en oppgave om virkningene av konkursåpning.   

DEBITORS RÅDIGHET

 

Konkursen innebærer et kollektivt kreditorbeslag av debitors eiendeler/verdier. En meger viktig konsekvens av beslaget er at rådigheten over det beslaglagte går over fra debitor til boet ved bobestyreren. Nærmere regler om debitors urådighet, slik Brækhus omtaler det, finnes i kkl § 100 første ledd. 

Kandidatene må naturligvis inn på hva som fremgår av § 100. 

Kandidatene bør få frem at dette kun gjelder boets eiendeler. Beslagsfrie midler, jf deknl § 2‑2 flg, vil debitor fremdeles ha rådighet over. Videre bør kandidatene vise at rådighetsbegrensningen gjelder både fysisk og juridisk rådighet.

 

Det er naturligvis viktig å få frem hvilken virkning rådighetsbegrensningen i kkl § 100 har overfor tredjemann. De sentrale regler som kandidatene må forutsettes å kjenne til på dette området er kkl § 100, 2.ledd, ekstinksjonsreglene i gjeldsbrevloven og lov om godtroerverv av løsøre. Kandidater som sier noe om hvorfor det er behov for ekstinksjonsregler bør få pluss for dette. Hensynet til de nevnte regler tilsier at bobestyrer så snart som mulig etter konkursens åpning tar verdipapirer/kontanter og verdifulle gjenstander i sin forvaring.

 

I denne delen er det mye å skrive om og både svake og gode kandidater kan få mye ut av denne delen av oppgaven. For sensorkorpsets del kan det vises blant annet til Brækhus, Omsetning og Kreditt 1, punkt 153. Den gode kandidat vil som vanlig kjennetegnes ved at han/hun er poengtert, har stor grad av presisjon og gjennom gode innholdsmessige og kildemessige drøftelser.   

Nærmest som et ulovfestet unntak fra reglene om at debitor ikke kan råde over sin formue etter konkurs, gjelder reglene om negotiorum gestio. Etter disse regler kan debitor være berettiget, undertiden forpliktet, til å iverksette forføyninger over boets eiendeler. Kandidater som nevner dette bør få pluss.

ANDRE VIRKNINGER AV AT KONKURS ÅPNES

7.1 Debitors opplysnings- og hjelpeplikt

At konkurs åpnes innebærer at debitor får en omfattende opplysnings- og hjelpeplikt overfor tingretten, bobestyrer, revisor mv, jf. kkl § 101. De nærmere detaljer fremgår av lovteksten. Det må forventes at kandidatene kommer inn på bestemmelsen. Det vil emm ligge en ufordring for kandidatene idet at de her og også i andre deler av besvarelsen ikke bare skriver av loven. I stedet bør det fokuseres på hva som ligger til grunn for at regelen er blitt slik den er og fremstille innholdet ved bruk av egne ord og innfallsvinkler.
7.2 Tredjemanns plikt til å avgi forklaring om debitors økonomiske forhold og til å fremlegge dokumenter av betydning for bobehandlingen
Også tredjemenn kan i tilfelle konkurs få plikt til å gi opplysninger og fremlegge dokumenter for retten vedrørende debitors økonomiske forhold, jf kkl § 149 sammenholdt med tvistemålslovens alminnelige regler. Reglene er nærmere beskrevet hos Brækhus men utgjør ingen sentral del i oppgaven her og jeg går ikke videre inn på dette. 

7.3 Konkursens næringsrettslige virkninger for debitor

At debitor går konkurs vil i en rekke tilfeller innvirke på hans rett til å drive næring som forutsetter bevilling eller tillatelse. En rekke bevillinger faller bort automatisk når det åpnes konkurs i bevillingshaverens bo (f eks eiendomsmeglerbevilling). For noen bevillingstyper er bortfallet endelig. For andre typer vil debitor kunne få bevillingen tilbake når han eventuelt har fått ordnet sin gjeld ved akkord, betaling, ettergivelse e.a.

Debitor vil under gitte omstendigheter kunne bli ilagt konkurskarantene, jf kkl § 142 flg.
7.4 Annet
(a)
Underhold

Etter kkl § 106 kan tingretten på begjæring tilstå debitor og/eller hans familie underhold av boets midler for perioden frem til første skiftesamling. Det finnes også en spesialbestemmelse om underhold av debitors familie ved død i kkl § 107.

(b)
Reiseforbud og bevegelsesbegrensninger

Etter kkl § 80 tredje ledd plikter debitor å være tilstede ved registreringen av boets eiendeler, og etter § 103 har han møteplikt på skiftesamlinger i boet. Debitor har også reiseforbud ut av riket etter kkl § 102. I tillegg kan vedkommendes bevegelsesfrihet innen riket begrenses ved forbud nedlagt av retten.

(c)
Konkursen som hindring for annen gjeldsforfølgning mot debitor

Åpning av konkurs medfører at kreditorer med dividendefordringer ikke kan få namsutlegg i aktiva som omfattes av boets beslagsrett. Dette er ikke sagt uttrykkelig i konkursloven men ligger implisitt som en forutsetning i systemet. Konkursen skal forhindre den forfordeling som ville bli følgen av en rekke enkeltforfølgninger av debitor. 

(d)
Konkursens betydning for foreldelses av debitors forpliktelser og debitors prosesser
Dette er ikke sentralt stoff men i og med at det er en hjemmeeksamen vil det måtte forventes at noen kandidater kommer inn på temaet. Jeg nøyer meg her med å vise til Brækhus op. cit. punkt 153.8 og 153.9

HVILKE REGLER BOET KAN PÅBEROPE SEG FOR Å FÅ MEST MULIG TIL DEKNING TIL KREDITORFELLESSKAPET 


8.1 Generelt

Oppgaven spør spesielt om en oversikt over de regler boet kan påberope seg for å få mest mulig dekning til kreditorene. 
En av de mest sentrale virkningene av konkurs er at boet får rett til å beslaglegge debitors formue, og senere realisere den for å få midler til å dekke inn mest mulig av debitors utestående. Reglene om beslagsretten er viktige i oppgaven her. 
Det må forventes at kandidatene både går inn på reglene om beslagsfrie midler i dekn § 2-3 flg, reglene om beslagsrett for formuesgoder på vei inn i debitors bo på konkursåpningstidspunktet og sist, men ikke minst, reglene om beslagsrett for formuesgoder på vei ut av boet. Førstnevnte blir trolig for manges vedkommende mye godt et lovreferat av de aktuelle bestemmelser, og jeg finner derfor ingen grunn til å gå særskilt inn på dette her. Derimot skal jeg si litt om beslagsretten for formuesgoder på vei inn og på vei ut av boet. 

Kandidatenes bes om å gi en ”oversikt”. I dette ligger et krav om en viss dybde i fremstillingen, men likevel slik at det er hovedregler og utgangspunkter som skal beskrives og ikke alle detaljer i alle relasjoner.

8.2 Beslagsretten for ting på vei inn i boet

Utgangspunktet etter deknl § 2-2 er at boet bare kan ta beslag i det som ”tilhører” debitor på beslagstiden. I forhold til formuesgoder på vei inn i debitors bo vil det sentrale spørsmål være om den part som debitor har gjort avtale med, har sin stansingsrett i behold. 

Deknl § 7-2 inneholder den alminnelige regel om stansingsretten overfor debitor og debitors fordringshavere ved gjensidig bebyrdende avtaler. Regelen gjelder uten hensyn til kontraktstypens art, og likeledes uten hensyn til arten av den ytelse som stanses. Bestemmelsen regulerer altså både forholdet til en skyldner som ikke er under bobehandling, og forholdet til skyldnerens bo. Stansingsretten er den samme i begge relasjoner. 

Spesiallovgivningen inneholder noen regler om stansingsrett, f eks kjøpsloven § 61 ved forskjellige former for forventet kontraktsbrudd. I forarbeidene er det forutsatt at denne bestemmelsen går foran deknl § 7-2.

Stansingsretten arter seg noe forskjellig avhengig av hvilken type kjøp (sendekjøp, hentekjøp, plasskjøp mv) det er og hvilken type ytelse det er tale om. Det må ut fra oppgavens tekst – oversikt – legges til grunn at kandidatene her skal holdes seg på overflaten og ikke gå inn på alle detaljer. Utover ovennevnte nøyer jeg med her med å vise til de teoretiske fremstillinger som finnes om emnet, f eks hos Lilleholt og hos Andenæs. 

8.3 Ut av boet

8.3.1 Generelt

For formuesgoder som er på vei ut av debitors bo vil boet ha flere mulig regelsett det kan ty til for eventuelt å få hånd om godet. Nedenfor gis en kort og summarisk oversikt over disse regelsettene.

8.3.2 Proforma

I den grad det ligger til grunn en proforma overdragelse mellom debitor og den aktuelle tredjemann, vil naturlig nok ikke boet være bundet av denne. Boet kan ta beslag i alt som tilhører debitor, og hele poenget med en proforma avtale er jo at eiendelene som overføres, i realiteten ikke overføres. 

8.3.3 Avtalerettslig ugyldighet

Dersom den avtale debitor har inngått om f eks salg av formuesgoder til lav pris forut for konkursåpning rammes av en eller annen avtalerettslig ugyldighetsgrunn, vil boet kunne påberope seg det og oppnå tilbakeføring av ytelsen. Om det er betalt underpris vil det etter omstendighetene kunne lede til bedre dekning for boet selv om det også som utgangspunkt da vil måtte levere tilbake kjøperens ytelse til debitor.

8.3.4 Manglende rettsvern

Begrepet ”tilhører” i deknl § 2-2 kan ikke tas på ordet. Boet kan nemlig ta beslag i mer enn den som tilhører debitor. Selv om debitor og en kjøper av hans formuesgoder sammen fremlegger bevis for at en gyldig og ikke proforma avtale er inngått for et formuesgode før konkursåpning, vil boet kunne beslaglegge godet dersom ikke rettsvern er oppnådd. 
Utfordringen for kandidatene her blir å ikke grave seg ned i dybden og fremstille alle detaljer for alle formuesgoders vedkommende. Også på dette punkt, og kanskje spesielt her, blir det viktig å klare å holde seg til utgangspunktene og hovedreglene. Kandidatene bør også si noe fornuftig om de hensyn som ligger til grunn for reglene om rettsvern.
8.3.5 Omstøtelse

Selv om rettsvern skulle være oppnådd er det ikke gitt at ikke boet kan foreta beslag. I dekningsloven kapittel 5 er det inntatt regler om omstøtelse av disposisjoner som objektivt sett fremstår som kreditorskadelige, og som er foretatt mindre enn tre måneder før fristdagen. Videre er det en regel om omstøtelse på subjektivt grunnlag. 

Poenget med oppgaven her som ellers er å gi en oversikt over omstøtelsesreglene og i tillegg vise hvilke hensyn reglene er tuftet på. Det er ikke meningen at kandidatene skal gå ned  detaljer f eks om forholdet mellom deknl § 5-5 fjerde ledd og deknl § 5-7 i tilfeller av factoringpant for eldre gjeld.

BEDØMMELSE

Oppgaven er omfattende og krevende. Det er ingen typisk kapitteloppgave fra pensum, hvilket forhåpentligvis gjør at kandidatene må tenke litt selv og ikke bare skrive av pensum uten å bidra med noe eget tankegods.

Bedømmelsen beror naturligvis som alltid på skjønn. Det er viktig at kandidatene gir en oversikt over de aktuelle reglene og ikke borer seg ned i detaljer på et eller flere punkter. Det er selvsagt rom for å vise kunnskaper om enkeltproblemstillinger mv, men det må ikke gå på bekostning av helheten og oversikten. 

Hvor kandidatene havner vil, i tillegg til det nevnte, bero på presisjonsnivå, nøyaktighet samt evnen til å opptre analytisk på grunnlag av det kildematerialet som finnes på de enkelte punkter. 

Oslo, 29. mai 2006

